દરમિયાન નિર્લિપ્ત રાયે ફરી એકવાર જે તે સમયે પંચનામામાં લેવાયેલા પુરાવા અને હત્યા કેસના તે સમયે પોલીસે પડાવેલા ફોટા તપાસવાનું શરૂ કર્યું. નિર્લિપ્ત રાયના ધ્યાને આવ્યું કે, મહિલાના જમણાં હાથે ત્રણ છુંદણા છે અને તેમાં ‘અળખા', ‘માં કાળી' અને ‘જોગણી હડકાઈ' લખ્યું છે. ચોક્કસ મહિલાનું નામ ‘અળખા' હોવું જોઈએ..! પોલીસે હવે રાજ્યભરમાંથી અળખા નામની મહિલા લાપતા છે કે કેમ તેની વિગતો તપાસવાનું શરૂ કર્યું. રાજ્યભરની પોલીસને સંદેશો અપાયો, પોલીસની બીજી એક ટીમે ઈલેક્શન કમિશનની સાઈટ પર સર્ચ કરીને રાજ્યભરમાંથી ‘અળખા' નામની બે ડઝન મહિલાઓને શોધી કાઢી. પોલીસને આશા બંધાઈ કે આ બે ડઝન પૈકી એકાદ કિસ્સામાં તો ‘અળખા'ની ઓળખ થશે,પોલીસે તમામ અળખા નામની મહિલાઓના એડ્રેસ મેળવ્યાં અને તપાસ કરી તો તમામે તમામ અળખા નામની મહિલાઓ પોલીસને હાજર મળી..! પોલીસનો તપાસ માટેનો ઉત્સાહ યથાવત હતો પરંતુ તપાસની દીશાઓ ક્ષિતિજે પહોંચવા લાગી હતી. દરમિયાન એસ.આઈ.ટી.ની ટીમને વિચાર આવ્યો, મહિલાના હાથ પર ‘જોગણી હડકાઈ' લખેલુ છુંદણું હતુ માટે ચોક્કસ મહિલાના ઘરની આસપાસ ક્યાંય હડકાઈ માતાનું મંદિર હોવું જોઈએ…!